DA Den Europæiske Unions Tidende C 89/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 89/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»INSALATA DI LUSIA«

EF-nr.: IT-PGI-0005-0433-22.11.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministero delle politiche agricole e forestali Adresse: Via XX Settembre n. 20 – 00187 Roma ITALIA Tlf.: +39 064819968 Fax: +39 0642013126 E-mail: qtc3@politicheagricole.it

2. Sammenslutning:

Navn: Cooperativa Ortolani di Lusia s.c.r.l. Adresse: Via Provvidenza, 1 – 45020 Lusia (RO) ITALIA Tlf.: +39 0425607069 Fax: +39 0425667722 E-mail: ortolani@gal.adigecolli.it Sammensætning: Producent/forarbejdningsvirksomhed (X) Andre ( )

3. Produktets art:

Kategori 1,6. Frugt, grøntsager og korn, også forarbejdet, bilag II - salat.

4. Varespecifikation: (Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Insalata di Lusia«

4.2. Beskrivelse:

Den beskyttede geografiske betegnelse »Insalata di Lusia« er udelukkende forbeholdt salaten Lactuca Sativa i de to varianter Cappuccia og Gentile.

Stok: kort, maks. 6 cm og meget kødfuld, hvorfra bladene vokser.

Smag: frisk og sprød

Plante: produktet fra væksthus har en fastere struktur med et mere åbent hoved i forhold til salat dyrket på åben mark.

Væsentlige egenskaber:

— luftigt hoved

— blød takket være ringe fiberindhold, dog fast selv 10-12 timer efter høsten, ingen lignifikation

— sprødhed i de unge, friske og faste blade

— tydelig smag, der gør det unødvendigt at tilsætte salt

4.3. Geografisk område:

Produktionsområdet omfatter følgende kommuner i provinserne Rovigo og Padova:

— Provinsen Rovigo: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo og Rovigo

— Provinsen Padova: Barbona, Vescovana og Sant’Urbano.

4.4. Bevis for oprindelse:

Hver enkelt fase i produktionsprocessen overvåges, idet alle input og output registreres. På denne måde og ved, at de dyrkede marker samt producenter og pakkevirksomheder opføres i særlige registre, der føres af kontrolinstansen, og ved at de producerede mængder indberettes til kontrolinstansen, sikres produktets sporbarhed.

Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

Jorden skal bestå af mindst 30 % sand og højst 20 % ler. Desuden skal der være vand til rådighed til vanding. Dyrkning af Insalata di Lusia kan foregå både på åben mark og i væksthus.

Ved forberedelse af jorden markerne pløjes (eller gennemgå tilsvarende bearbejdning) mindst en gang om året for at nedgrave både resterne fra den tidligere afgrøde og de gødestoffer, der er blevet anvendt til grundgødskning, i en dybde af 30-40 cm.

Da en sådan bearbejdning kan være vanskelig at udføre på små arealer, er det i væksthuse tilladt at anvende omgravning eller rydning som alternativ.

I de efterfølgende vækstcykler er jordbearbejdning til genoprettelse af jorden og nedgravning af eventuelle planterester tilladt i form af pløjning, omgravning, fræsning eller rydning.

Efter disse bearbejdninger, og altså inden udplantningen, fræses eller harves og derefter tromles jorden for at udglatte og jævne den og på den måde skabes de bedste forhold for rodfæstelsen af udplantningsplanterne.

På grund af jordens fysiske og agronomiske egenskaber i det afgrænsede område er der ikke krav om nogen form for vekseldrift.

Til udplantning anvendes små planter med mindst tre rigtige blade og jordvedhæng. De plantes med 30 til 35 cm afstand og med 30 til 40 cm mellem rækkerne.

Hvad angår kvælstof, phosphor og kalium, skal mængden af gødning ved hver vækstcyklus bestemmes ud fra en jordanalyse; den må under ingen omstændigheder overstige følgende værdier pr. hektar: kvælstof 150, phosphor 100, kalium 200.

Det er obligatorisk at anvende kvæggødning eller andre organiske forbindelser.

Anvendelsen af kemisk kvælstofgødning skal deles op i to, hvoraf første del før udplantningen ikke må udgøre mere end 50 % af den samlede mængde gødning, og sidste del skal foretages senest 15 dage efter udplantningen.

Til vanding er det kun tilladt at anvende slange (drypvanding) eller sprinkler ved lavt tryk (små sprinklere) for at undgå, at jorden komprimeres.

Ukrudtsbekæmpelse skal udføres med agronomiske teknikker (jordtildækning, falske såbed, lugning, fræsning) og/eller kemiske produkter (ukrudtdræbende midler). Den største samlede produktionsmængde pr. produktionscyklus pr. hektar er: 55 ton for sorten Cappuccia og 50 ton for sorten Gentile.

Efter høsten følger en afpudsning, der består af en rensning af hovedet (de nederste blade fjernes), hvorefter salathovederne pakkes i de beholdere, der anvendes til salg. Begge dele udføres på marken med det formål at undgå yderligere håndtering, der ville kunne forringe produktets kvalitet.

Når disse arbejdsprocesser er udført, transporteres produktet til virksomhedens hjemsted, hvor salaten vaskes uden at blive taget ud af emballagen. Efter vask afsluttes emballeringen, ved at der sættes et stykke transparent folie over beholderen.

Hvis den enkelte virksomhed er tilknyttet en sammenslutning af producenter, kan de sidstnævnte processer udføres på sammenslutningens hovedsæde.

Det er vigtigt, at emballeringen foregår på stedet, fordi høst, afpudsning, vask og emballering skal foregå inden for et kort tidsinterval for at undgå forringelse af produktets fysiske og organoleptiske egenskaber. Faktisk vil en omfattende håndtering og lang transport af Insalata di Lusia medføre, at bladene mister deres fasthed og sprødhed.

4.6. Tilknytning:

Insalata di Lusia værdsættes af forbrugerne for hovedets lethed, den gode holdbarhed, det ringe fiberindhold (planten består hovedsageligt af vand), de unge, friske og faste blades sprødhed, og dens naturlige smag.

Disse kvaliteter er forbundet med det geografiske område og med den særlige kombination af visse pedologiske og klimatiske faktorer i produktionsområdet for Insalata di Lusia såsom den frugtbare, løse jord, der er rig på mineralsalte, luftfugtigheden og den konstante tilstedeværelse af vand langs kanalerne.

Det særlige ved Insalata di Lusias smag er, at den smager af så meget i sig selv, at det er unødvendigt at tilsætte salt, hvilket skyldes de store mænger af mineralsalte i jorden. Faktisk udgøres jorden i BGB-området af en jordoverflade bestående af sand, som er blevet tilført af de mange oversvømmelser i den førromanske periode og den tidlige middelalder, hvor nogle grene af floden Tartaro gik over sine bredder og i middelalderen og den moderne tid, på grund af digebrud ved floden Adige. Det seneste store digebrud ved floden Adige fandt sted i slutningen af 1800-tallet og de store sandklitter, der blev skabt ved denne oversvømmelse, blev jævnet gennem lange tiders arbejde, der varede indtil 1960. På dette sand, der er blevet samlet gennem et århundrede med tilfældig vegetation, dyrkes Insalata di Lusia, der er rigere på kalium og kalcium end andre salater.

Det høje grundvandspejl under de dyrkede marker, der i dette område er skånende, som forsynes med vand fra Adige, og de altid fyldte vandingsgrøfter holder jordfugtigheden konstant, så vanding kan begrænses til fasen umiddelbart efter udplantningen. Dette betyder, at bladene overrisles mindre og således mister færre af sine næringsstoffer, samt at behovet for behandling med svampebekæmpelsesmidler mindskes.

Grundvandsspejlet ligger i en meters dybde og holdes konstant takket være et system af kunstige kanaler. Disse faktorer tilsammen gør, at det er muligt at mindske vandingen og således spredningen af råd, så man kan bevare Insalata di Lusias typiske friske smag og sprødhed, som adskiller den fra de andre salater, der produceres i området.

Tilgængeligheden af vand, der garanteres af floden Adige, grundvandets højde og jordens tekstur gør, at der også kan dyrkes salat i sommerperioden (juli-august) med fremragende resultater, således at salaten kan garanteres på markedet 10-11 måneder om året.

Den løse, jævnt sammensatte jord af grov tekstur, som er typisk for digeområderne ved floden Adige, og den gode gennemtrængelighed, som letter dræning af regnvandet gør, at bearbejdningerne kan udføres optimalt under alle vejr- og klimaforhold.

Ud over det allerede nævnte, har den erfaring, der er blevet udviklet gennem de omkring halvtreds år, salaterne er blevet dyrket, samt producenternes ekspertise gjort det muligt at forbedre produktionsteknikkerne og således optimere den synergi, der opstår ved den rette balance mellem klimatiske og agronomiske faktorer.

4.7. Kontrolorgan:

Navn: CSQA Srl Certificazioni (Ente privato conforme alla norma EN 45011) Adresse: Via S. Gaetano, 74 Thiene (VI) ITALIA Tlf.: +39 0445366094 Fax: +39 0445382672 E-mail: f.broggiato@csqa.it

4.8. Mærkning:

Ved afsætning skal salat med den beskyttede geografiske betegnelse Insalata di Lusia være pakket i beholdere af plast, træ, pap, polystyren eller andre materialer egnet til fødevarer.

Indholdet i hver pakning skal være ensartet og må kun indeholde salat af samme sort, oprindelse, type, kategori og størrelse. Den synlige del af pakningens indhold skal være repræsentativ for hele indholdet.

Den øverste del af produktets emballage skal beskyttes med et stykke transparent bånd i et materiale, der er egnet til fødevarer, som udelukkende bærer logoet for den beskyttede geografiske betegnelse Insalata di Lusia, således at produktet kan ses og ånde naturligt.

Beholderne skal bære logoet for den beskyttede geografiske betegnelse synligt og i en størrelse, der er større end alle andre angivelser, der eventuelt måtte findes på pakningen.

Logoet udgøres af bogstaverne »i« (med en ellipseformet prik) og »L«. Bogstavernes inderside er konkave, således at de former en elliptisk ramme omkring Luisas middelaldertårn i stiliseret form. Den ydre og øvre del af logoet er omkranset af en ramme, uden for hvilken påtegnelsen I.G.P. fremgår øverst i midten. I bundet af logoet inden for rammen fremstår ordene »INSALATA di LUSIA«.

Logoet for den beskyttede geografiske betegnelse Insalata di Lusia på beholderne kan ikke genbruges.

(1) EUT L 93 af 31.3.2006, s. 12.